Regnbuepladsen er en plads i København, der indtil 1. juli 2014 kun havde adressen Rådhuspladsen 77-79. Den granitgrå og nyrenoverede plads ligger som et forlænget hjørne af den del af Rådhuspladsen, der rummer skulpturen Lurblæserne og nyplantede kirsebærtræer. Den grænser op til Lavendelstræde, Vester Voldgade og Farvergade ud mod kulturcentret Vartov. På pladsen er der opsat en talerstol udført i bronze af billedhuggeren Hein Heinsen og doneret af Ny Carlsbergfondet. På dens venstre side ses inskriptionen Rostra populi (folkets talerstol, efter Rostra på Forum Romanum), mens der på højre side står Fællesskab & frihed. På bagsiden står der Ordet på 54 forskellige sprog.  Navnet Navnet Regnbuepladsen er valgt som en hyldest til mangfoldighed og frisind i København og er inspireret af regnbueflaget, symbolet for seksuelle minoriteter. Copenhagen Pride afholder hvert år en parade, der netop hylder disse, og som afsluttes overfor på Rådhuspladsen. Forud for opkaldelsen var der gået en hed debat. I maj 2013 indstillede Vejnavnenævnet, at den nyrenoverede plads skulle opkaldes efter Axel Axgil, der stiftede Landsforeningen for bøsser og lesbiske i Danmark, og som var den ene halvdel af verdens første registrerede partnerskab 1. oktober 1989. Forslaget blev imidlertid siden trukket tilbage på grund af protester. Senere indstillede Vejnavnenævnet, at pladsen skulle opkaldes efter skuespillerinden Hannah Bjarnhof, hvilket også blev forkastet, da forslaget om Regnbuepladsen kom på bordet. Navnet blev vedtaget af Københavns Borgerrepræsentation 6. februar 2014 og efterfølgende sendt i høring. Her protesterede flere af de berørte, der ikke ønskede en navneændring. Teknik- og Miljøforvaltningen fastholdt det imidlertid, da det ville give entydighed og ikke som hidtil, hvor pladsen var afskåret fra resten af Rådhuspladsen af Vester Voldgade. Efter endt høring vedtog Teknik- og Miljøudvalget 7. april 2014, at det nye navn skulle tages i brug 1. juli 2014.